text: Llíria activa el Punt Violeta per unes festes lliures d'agressions sexistes - Periòdic del Camp de Túria
  El dispositiu s'instal·larà al recinte firal de Sant Miquel
  Les Festes de Sant Miquel comptarà amb un Punt Violeta, amb l'objectiu de garantir unes festes lliures d'agressions sexistes, després d'instal·lar-lo a les festes de la Puríssima i les festes del Remei.
  El Punt Violeta de les festes patronals de Llíria estarà instal·lat dintre del recinte firal, "perquè des del departament considerem que la fira pot ser una zona de risc" ha declarat la regidora de Polítiques Inclusives, Vallivana Murgui. "Este cap de setmana, s'augmenta la intensitat de la programació de festes i és quan activarem el Punt Violeta, que estarà en funcionament fins al dia 29, amb una doble funció: previndre i informar".
  El dispositiu comptarà amb un Agent d'Igualtat, que oferirà ajuda a les víctimes d'agressions sexuals, durant els caps de setmana. Els divendres 21 i 28 i el dissabte 22, el Punt Violeta estarà ubicat en les proximitats de la zona d'atraccions, en horari de 22 a 02 hores. El dia 29 de setembre, es traslladarà al pavelló Pla de l'Arc per l'actuació de l'orquestra Euforia i es mantindrà actiu des de les 23.30 fins les 03.30 hores.